b'\n_START_ARTICLE_\nOkusio rajonas\n_START_SECTION_\nGeografija\n_START_PARAGRAPH_\nRajonas yra Timoro saloje, supamas Indonezijos, o \xc5\xa1iaur\xc4\x97je skalaujamas Savu j\xc5\xabros. Pietin\xc4\x97 dalis auk\xc5\xa1tesn\xc4\x97 (iki 1560\xc2\xa0m, Bisae Sunano k.), \xc5\xa1iaur\xc4\x97je leid\xc5\xbeiasi \xc4\xaf \xc5\xbeemumas. Svarbiausios up\xc4\x97s\xc2\xa0\xe2\x80\x93 Onunas, Tonas. Klimatas kar\xc5\xa1tas ir dr\xc4\x97gnas.\n_START_SECTION_\nGyventojai\n_START_PARAGRAPH_\nPagrindin\xc4\x97 vietin\xc4\x97 tauta\xc2\xa0\xe2\x80\x93 atoniai. J\xc5\xb3 kalba (dar vadinama uab meto arba baikenu) pla\xc4\x8diai paplitusi. Kaip oficialios kalbos vartojamos tetum ir portugal\xc5\xb3. Beveik visi tikintieji\xc2\xa0\xe2\x80\x93 Romos katalikai._NEWLINE_Didesn\xc4\x97s gyvenviet\xc4\x97s\xc2\xa0\xe2\x80\x93 Pante Makasaras, Pasab\xc4\x97, Sitrana, Bobometas, Bakis, Nitib\xc4\x97, Makelabas, Lifau.\n_START_SECTION_\nSusisiekimas\n_START_PARAGRAPH_\nSu pagrindine Ryt\xc5\xb3 Timoro dalimi (sostine Diliu) susisiekiama keltu (vyksta 2 kartus per savait\xc4\x99, kelion\xc4\x97 trunka 12 val.) ir l\xc4\x97ktuvu.\n_START_SECTION_\nIstorija\n_START_PARAGRAPH_\nOkusio ir Ambeno pavadinimai kilo nuo seniau \xc4\x8dia gyvavusi\xc5\xb3 atoni\xc5\xb3 karalys\xc4\x8di\xc5\xb3 pavadinim\xc5\xb3. 1556\xc2\xa0m. \xc4\xaf \xc5\xa1iose \xc5\xbeem\xc4\x97se prad\xc4\x97jo savo veikl\xc4\x85 portugal\xc5\xb3 misionieriai. 1569\xc2\xa0m. portugal\xc5\xb3 \xc5\xbeem\xc4\x97lapiuose pamin\xc4\x97tas Lifau kaimelis. 1641\xc2\xa0m. portugalai atvert\xc4\x97 \xc4\xaf katalikyb\xc4\x99 Ambeno, Menos ir Amanubano karalystes ir \xc4\xaftvirtino savo \xc4\xaftak\xc4\x85 Timoro vakaruose. Atvyk\xc4\x97liai i\xc5\xa1 Portugalijos (vadinamieji \xe2\x80\x9etopazai\xe2\x80\x9c) prad\xc4\x97jo varyti prekyb\xc4\x85 sandalo mediena. 1702\xc2\xa0m. Lifau tapo kolonijos sostine, bet \xe2\x80\x9etopazai\xe2\x80\x9c veik\xc4\x97 savo nuo\xc5\xbei\xc5\xabra ir ma\xc5\xbeai pakluso kolonijinei vald\xc5\xbeiai. Galiausiai Vakar\xc5\xb3 Timore \xc4\xafsigal\xc4\x97jo olandai, sostin\xc4\x97 buvo perkelta \xc4\xaf Dil\xc4\xaf, portugalai neteko dalies savo vald\xc5\xb3._NEWLINE_Po 1859\xc2\xa0m. Lisabonos sutarties Potugalija ir Nyderlandai oficialiai nustat\xc4\x97 savo kolonij\xc5\xb3 Timore ribas, Okusis liko kaip Portugalijos Timoro eksklavas, apsuptas Olandijos Ryt\xc5\xb3 Indijos. 1912\xc2\xa0m. Ambeno valdovas sureng\xc4\x97 sukilim\xc4\x85 prie\xc5\xa1 portugalus, bet sukilimas buvo numal\xc5\xa1intas, Ambeno karalyst\xc4\x97 sutriu\xc5\xa1kinta, \xc4\xafsivyravo Okusio karalyst\xc4\x97._NEWLINE_1975\xc2\xa0m. Okus\xc4\xaf okupavo Indonezija (po savait\xc4\x97s\xc2\xa0\xe2\x80\x93 ir likus\xc4\xaf Ryt\xc5\xb3 Timor\xc4\x85), bet ir toliau administravo kaip Ryt\xc5\xb3 Timoro dal\xc4\xaf. 2002\xc2\xa0m. rajonas tapo nepriklausomo Ryt\xc5\xb3 Timoro dalimi.'